Babelscape/SREDFM huggingface dataset:
Καραϊβική Ολλανδία

Νησιά ΒΕΣ (BES) ή Καραϊβική Ολλανδία (ολλανδικά: "BES-eilanden" ή "Caribisch Nederland") ονομάζονται τα νησιά Μποναίρ, Άγιος Ευστάθιος και Σάμπα. Τα τρία αυτά νησιά είναι ειδικοί δήμοι της Ολλανδίας οι οποίοι βρίσκονται στην Καραϊβική. Αν και είναι μέρος της Ολλανδίας, οι ειδικοί αυτοί δήμοι θα παραμείνουν υπερπόντια εδάφη της Ευρωπαϊκής Ένωσης, τουλάχιστον μέχρι το 2015. Η νήσος Μποναίρ (συμπεριλαμβανομένης και της νησίδας Κλάιν Μποναίρ) βρίσκεται ανατολικά της Αρούμπας και του Κουρασάο, βόρεια των ακτών της Βενεζουέλας, ενώ ο Άγιος Ευστάθιος και η Σάμπα βρίσκονται νότια του Αγίου Μαρτίνου και βορειοδυτικά του Αγίου Χριστοφόρου και Νέβις.

Τα τρία αυτά νησιά έγιναν ειδικοί δήμοι της Ολλανδίας μετά τη διάλυση των Ολλανδικών Αντιλλών στις 10 Οκτωβρίου του 2010, ενώ την ίδια στιγμή τα νησιά Κουρασάο και Άγιος Μαρτίνος (το ολλανδικό τμήμα) αυτονομήθηκαν και έγιναν συστατικές χώρες εντός του Βασιλείου των Κάτω Χωρών. Έτσι ενώ ο όρος νησιά ΒΕΣ ή Καραϊβική Ολλανδία περιλαμβάνει μόνο τα τρία νησιά που είναι ειδικοί δήμοι της Ολλανδίας, ο όρος Ολλανδική Καραϊβική περιλαμβάνει όλα τα νησιά της Καραϊβικής εντός του Βασιλείου των Κάτω Χωρών δηλαδή τα τρία νησιά ΒΕΣ μαζί με την Αρούμπα, το Κουρασάο και τον Άγιο Μαρτίνο. Τα νησιά ΒΕΣ έχουν συνολικό πληθυσμό γύρω στις 21.000 κατοίκους και συνολική έκταση 328 τετραγωνικά χιλιόμετρα.
Κυριάκος Θ. Καρνέρας

Ο Κυριάκος Θ. Καρνέρας ήταν λαϊκός ποιητής από την Κύπρο. Γεννήθηκε στο χωριό Ξυλοτύμβου τον Ιανουάριο του 1900 και πέθανε το 1986.
Συναγωγή Ούιπεστ

Η Συναγωγή Ούιπεστ είναι νεολογικού ιουδαϊσμού συναγωγή στην Ούιπεστ (Νέα Πεστ), μια συνοικία της Βουδαπέστης στην Ουγγαρία. Η ρομαντικού ρυθμού κατασκευή ανεγέρθηκε το 1866 και έχει χωρητικότητα 1.000 θέσεων. Ο Ραβίνος Σάντερ Ρόζερμπεργκ από το Αράντ χοροστάτησε στην εναρκτήρια θρησκευτική τελετή. Η ίδρυσή της εορτάστηκε ως "μεγάλη αργία" από τους Ιουδαίους και Χριστιανούς της Ούιπεστ. Βρίσκεται επί της οδού Ατίλα Γιόζεφ σε απόσταση περίπου πέντε λεπτών από τον σταθμό του μετρό "Újpest-Városkapu".

Η συναγωγή ιδρύθηκε από την οικογένεια Λόβι.

Η Ορθόδοξη Ιουδαϊκή κοινότητα, η οποία δεν συμφωνούσε με τον Νεολογικό Ιουδαϊσμό, αποσπάστηκε και προχώρησε στην ίδρυση δικής της συναγωγής. 

Κατά την διάρκεια του Β΄ Παγκοσμίου Πολέμου, η συναγωγή λεηλατήθηκε και μερικώς κατεστράφη από τους Ναζί. Μετά το πέρας του πολέμου, η συναγωγή χτίστηκε εκ νέου και ένα μνημείο του Ολοκαυτώματος ανεγέρθηκε δίπλα σε αυτήν. Το μνημείο, τα αποκαλυπτήρια του οποίου έγιναν από τον Ούγγρο πρόεδρο Ζόλταν Τίλντι, είναι ένα τείχος με γραμμένα επάνω του τα ονόματα των 17.000 Εβραίων κατοίκων της Ούιπεστ που υπήρξαν θύματα του Ολοκαυτώματος.
Black Rain

Black Rain είναι ο τίτλος του ένατου στούντιο δίσκου του βρετανού χέβι μέταλ τραγουδιστή Ozzy Osbourne, ο οποίος κυκλοφόρησε τον Μάιο του 2007 από την "Epic Records". Επίσης, κυκλοφόρησε σε περιορισμένη έκδοση με ένα επιπλέον CD το οποίο περιελάμβανε τρία ζωντανά ηχογραφημένα τραγούδια και τρία b-side από τα σινγκλ του δίσκου, τα οποία ήταν τα ""I Don't Wanna Stop", "Not Going Away" και "Black Rain"".

Οι κριτικές για τον δίσκο ήταν ανάμεικτες, με το "Allmusic" να του δίνει 3,5 αστέρια με άριστα τα πέντε και το "Ultimate Guitar" 8,8 με άριστα το 10, αλλά το "Metal Storm" να το βαθμολογεί με 7,3/ 10.

Το άλμπουμ σκαρφάλωσε στην τρίτη θέση του Billboard πουλώντας πάνω από 150.000 αντίτυπα κατά την πρώτη εβδομάδα κυκλοφορίας του και σχεδόν 47.000 κατά την δεύτερη, πέφτοντας στην δέκατη θέση. Έχει βραβευθεί ως χρυσό στις Ηνωμένες Πολιτείες και τον Καναδά, ενώ έφθασε στο # 2 στην Σουηδία, την Φινλανδία και τη Νορβηγία και μπήκε στο Top-10 στην Δανία, την Αυστρία, το Ηνωμένο Βασίλειο, την Γερμανία και τη Νέα Ζηλανδία.
Live...In the Raw

Live...In the Raw είναι ο τίτλος του ζωντανά ηχογραφημένου άλμπουμ του αμερικανικού heavy metal συγκροτήματος W.A.S.P., το οποίο κυκλοφόρησε στις 27 Νοεμβρίου του 1987 μέσω της "Capitol Records". Το 1998, το άλμπουμ επανεκδόθηκε σε μορφή CD μέσω της σειράς "Original Masters", με τέσσερα επιπλέον κομμάτια, τα ""Shoot From the Hip", "Widowmaker", "Sex Drive" και την ακουστική εκτέλεση του "Sleeping (In the Fire)".

Ο δίσκος έφθασε στο # 23 των βρετανικών τσαρτ και μπήκε στο Top-100 του Billboard. Θεωρείται ως ο επίλογος της πρώτης περιόδου των W.A.S.P., όπου η στιχουργική του συγκροτήματος είχε να κάνει με θέματα σεξουαλικής και χιουμοριστικής φύσεως. Ακολούθησε το άλμπουμ "The Headless Children" δύο χρόνια αργότερα, όπου το συγκρότημα παρουσίασε ένα πιο ώριμο πρόσωπο, με αποκορύφωμα της δημιουργικότητας τους το "The Crimson Idol"" του 1992.
All Areas - Worldwide

All Areas - Worldwide είναι ο τίτλος του ζωντανά ηχογραφημένου άλμπουμ του γερμανικού metal συγκροτήματος Accept, το οποίο κυκλοφόρησε στις 17 Νοεμβρίου 1997 από την "GUN Records" στην Ευρώπη και από την "CMC International" στην Αμερική, με τίτλο ""The Final Chapter".

Το άλμπουμ ηχογραφήθηκε κατά την περιοδεία για το άλμπουμ "Objection Overruled" το 1994, με έξι τραγούδια να προέρχονται από την περιοδεία του επόμενφου δίσκου, "Death Row"", το 1995. Μοναδικός κιθαρίστας του συγκροτήματος κατά τις συγκεκριμένες ηχογραφήσεις ήταν ο Βολφ Χόφμαν, ενώ τα τύμπανα του άλμπουμ ηχογραφήθηκαν από τον Στέφαν Κάουφμαν και στα τελευταία έξι κομμάτια του δεύτερου μέρους της κυκλοφορίας, από τον Στέφαν Σβάρτσμαν.
Τζωρτζ Βανκούβερ

Ο πλοίαρχος Τζωρτζ Βανκούβερ ("George Vancouver", 22 Ιουνίου 1757 – 10 Μαΐου 1798) ήταν Άγγλος εξερευνητής, γνωστός από την εξερεύνηση της βορειοδυτικής ακτής της Βόρειας Αμερικής, στον Ειρηνικό Ωκεανό, και συνακόλουθα από το μεγάλο νησί (43ο σε έκταση νησί της Γης) και τη μεγάλη πόλη του Καναδά που φέρουν το όνομά του. Εξερεύνησε όμως και το Αρχιπέλαγος της Χαβάης, καθώς και τη νοτιοδυτική ακτή της Αυστραλίας.
Αντιγένης

Ο Αντιγένης ήταν στρατηγός του Μεγάλου Αλεξάνδρου, ο οποίος είχε υπηρετήσει και υπό τον Φίλιππο Β', χάνοντας το ένα του μάτι κατά την πολιορκία της Περίνθους το 340 π.Χ..

Μετά τον θάνατο του Αλέξανδρου το 323 π.Χ., απέκτησε την σατραπεία της Σουσιάνας(Σούσα). Το 321 π.Χ., συμμετείχε υπό τον αντιβασιλέα της αυτοκρατορίας Περδίκκα εναντίον του Πτολεμαίου, και μετά την ήττα του Περδίκκα στην Αίγυπτο, τον δολοφόνησε στη σκηνή του μαζί με τον Πείθων και τον Σέλευκο.

Μετέπειτα, ως διοικητής των Αργυράσπιδων ακολούθησε τον Ευμένη τον Καρδιανό κατά την διαμάχη του τελευταίου με τον Αντίγονο τον Μονόφθαλμο στους πολέμους των διαδόχων. Με την επακόλουθη ήττα του Ευμένη, ο Αντιγένης τον πρόδωσε συλλαμβάνοντας τον και παραδίδοντας τον στον Νικάνορα, αξιωματικό του Αντίγονου. Ο Αντίγονος όμως απεχθάνονταν τον Αντιγένη, ενώ αντίθετα είχε σε μεγάλη εκτιμηση τον Ευμένη, από τις παλιές μέρες που πολεμούσαν μαζί υπό τον Αλέξανδρο, αν και μετά από μια εβδομάδα αιχμαλωσίας τον εκτέλεσε. Έτσι, ο Αντίγονος με τη σειρά του συνέλαβε τον Αντιγένη, τον οποίο και τιμώρησε σκληρά τοποθετώντας τον μέσα σε ένα λάκκο και καίγοντας τον ζωντανό.
Αλεξάνδρα του Κεντ

H Πριγκίπισσα Αλεξάνδρα του Κεντ (γεννημένη ως Αλεξάνδρα Ελένη Ελισάβετ Όλγα Κρίσταμπελ "Alexandra Helen Elizabeth Olga Christabel", 25 Δεκεμβρίου 1936) είναι η νεότερη εγγονή του Βασιλιά Γεωργίου του Ε' Ηνωμένου Βασιλείου και της Βασίλισσας Μαίρης. 

Είναι στην 51η θέση στην γραμμή διαδοχής του βρετανικού θρόνου, ενώ κατά την στιγμή της γέννησής της το 1936, ήταν έκτη.
Διακοπές στη Βενετία

Το Διακοπές στη Βενετία (Πρωτότυπος τίτλος Summertime) είναι μία δραματική ταινία παραγωγής 1955 σε σκηνοθεσία Ντέιβιντ Λιν. Η ταινία είναι βασισμένη στο θεατρικό του Άρθουρ Λόρεντς με τίτλο "The Time of the Cuckoo", το οποίο διασκεύασαν για τη μεγάλη οθόνη ο ίδιος ο Λιν σε συνεργασία με τον Χ.Ε. Μπέιτς. Πρωταγωνιστές της ταινίας είναι η Κάθριν Χέπμπορν και ο Ροσάνο Μπράτσι. Η Κάθριν Χέπμπορν έλαβε την έκτη της υποψηφιότητα για Όσκαρ Α' Γυναικείου Ρόλου, ενώ ο Ντείβιντ Λιν προτάθηκε για Όσκαρ Σκηνοθεσίας.
Λέοναρντ Λίτζιο

Ο Λέοναρντ Λίτζιο ("Leonard P. Liggio", 5 Ιουλίου 1933 - 14 Οκτωβρίου 2014) ήταν ένας κλασικός φιλελεύθερος συγγραφέας, ερευνητής, καθηγητής δικαίου στο Πανεπιστήμιο George Mason, και εκτελεστικός αντιπρόεδρος του Δικτύου Άτλας της Ουάσινγκτον.
Όμπιλιτσεβο

thumb|upright=1.2|Πανοραμική άποψη της συνοικίας.

Το Όμπιλιτσεβο (στα σερβικά κυριλλικά: ), είναι συνοικία της Μπάνια Λούκα στην περιοχή της Σερβικής Δημοκρατίας στην Βοσνία-Ερζεγοβίνη. Είναι χωρισμένο σε δύο τοπικές κοινότητες, την Όμπιλιτσεβο Α΄ και Όμπιλιτσεβο Β΄. Στην απογραφή του 1991, αριθμούσε κατοίκους, των οποίων μία σχετική πλειοψηφία ήταν Σέρβοι.
Οξυάρτης

Ο Οξυάρτης (Περσικά: وخش‌ارد (Χουξάθρα), ήταν Βάκτριος πολέμαρχος, και πατέρας της Ρωξάνης, της συζύγου του Μεγάλου Αλεξάνδρου.
Ταϊφά της Λισαβόνας

Το Ταϊφά της Λισαβόνας ήταν ισλαμικό μεσαιωνικό βασίλειο ταϊφά της Αλ-Γκαρμπ Αλ-Ανταλούς, του δυτικού τμήματος της μαυριτανικής αυτοκρατορίας της Αλ-Ανταλούς.

Το ταϊφά περιελάμβανε την ευρύτερη περιοχή της Λισαβόνας, στη σημερινή Πορτογαλία, το διάστημα μεταξύ 1022 και 1093.
Βελιμίρ Χλέμπνικωφ

Ο Βελιμίρ Χλέμπνικωφ (, Πραγματικό όνομα Βίκτωρ Βλαντίμιροβιτς Χλέμπνικωφ, ; 9 Νοεμβρίου 1885 – 28 Ιουνίου 1922), ήταν Ρώσος συγγραφέας, κεντρική μορφή του ρωσικού φουτουρισμού.
Ααρών μπεν Ελιγιά

Ο Ααρών μπεν Ελιγιά ("γνωστός και ως" Ααρών ο Νεώτερος. ["Aaron ben Elijah"] 1300 - 1369) ήταν Καραΐτης Εβραίος θεολόγος και φιλόσοφος, και πιστεύεται ως ισάξιος του Μαϊμωνίδη, ο οποίος ήταν και ο κυριότερος εκπρόσωπος της Σχολής του Καΐρου. Υπήρξε ο μόνος λόγιος που έκανε αναζήτηση, σε επίπεδο φιλοσοφίας για τη δοξασία των Καραϊτών.
Jimi Plays Monterey

Jimi Plays Monterey είναι ο τίτλος του ζωντανά ηχογραφημένου άλμπουμ του Τζίμι Χέντριξ, το οποίο κυκλοφόρησε σε μορφή δίσκου βινυλίου τον Φεβρουάριο του 1986 μέσω της δισκογραφικής εταιρείας "Reprise Records", μόνο στην Αμερική, τη Νέα Ζηλανδία και την Αυστραλία.

Η ηχογράφηση του πραγματοποιήθηκε κατά την εμφάνιση των Experience στο "Monterey Pop Festival", στις 18 Ιουνίου 1967. Η συγκεκριμένη εμφάνιση περιλαμβάνει εκτός από κομμάτια που είχαν αρχικά κυκλοφορήσει στον δίσκο ""Are You Experienced?", διασκευές σε τραγούδια του Howlin' Wolf, του Μπομπ Ντίλαν, του B. B. King και των Troggs.

Η συγκεκριμένη εμφάνιση αποτυπώθηκε στο ομώνυμο βίντεο, με τον Χέντριξ να βάζει φωτιά στην κιθάρα του και να την σπάει στο τέλος του κομματιού "Wild Thing"".
Άρχων της Πέλλας

O Άρχων της Πέλλας ήταν Μακεδόνας στρατιωτικός του 4ου αιώνα π.Χ. και διορίστηκε σατράπης της Βαβυλωνίας το 323 π.Χ. μετά τον θάνατο του Μέγα Αλεξάνδρου και σύμφωνα με την Συμφωνία της Βαβυλώνας που επακολούθησε. Είναι πιθανώς το ίδιο άτομο για το οποίο αναφέρεται από τον Αρριανό πως ο πατέρας του ήταν ο Κλεινίας και συμμετείχε στις εκστρατείες του Αλέξανδρου. Πέθανε το 321 π.Χ. σε μια διαμάχη με τον Αντίγονο Δόκιμο. Από επιγραφές που βρέθηκαν στους Δελφούς, φαίνεται πως ο Άρχων είχε πάρει μέρος στους Ίσθμιους αγώνες καθώς και στους Πύθιους το 333 με 332 π.Χ., όπου κέρδισε στο αγώνισμα της ιπποδρομίας.

Επίσης αναφέρεται από τον Ρωμαίο ιστορικό Μάρκο Ιουστίνο(2ος - 3ος αιώνας μ.Χ.) ως ο σατράπης της "Πελασγίας" αντί της Βαβυλωνίας, με την "Πελασγία" επίσης να αναφέρεται από τον Ιουστίνο μόνο και όχι από άλλους ιστορικούς ως Μακεδονική επαρχία. Στη μετέπειτα Συμφωνία του Τριπαράδεισου το 321 π.Χ., δεν υπάρχει αναφορά στην επαρχία αυτή.
Πάολο Λούτσιο Αναφέστο

Ο Πάολο Λούτσιο Αναφέστο ή Παολούτσιο Αναφέστο ("Paulus Lucius" ή "Paulicius Anafestus", ... - 717) ήταν, σύμφωνα με την παράδοση, ο πρώτος Δόγης της Βενετίας (967 - 717). Με την αποδυνάμωση της βυζαντινής εξουσίας, μεταξύ του 7ου και του 8ου αιώνα, η κύρια εξουσία στην περιοχή μεταφέρθηκε σε έναν τοπικό αξιωματούχο, γνωστό ως « δόγη » (η λέξη αυτή είναι μια διαλεκτική εναλλακτική του λατινικού "dux": στα ελληνικά, « αρχηγός »).
Μινόρου Γκέντα

Ο Μινόρου Γκέντα (, Κάκε, Χιροσίμα, Ιαπωνία, 16 Αυγούστου 1904 - 15 Αυγούστου 1989) ήταν Ιάπωνας ανώτατος αξιωματικός του Ιαπωνικού Αυτοκρατορικού Ναυτικού, με πλούσια δράση κατά τον Β' Π.Π..

Δεύτερος υιός μιας οικογένειας αγροτών, με τέσσερα ακόμη αγόρια τα οποία σπούδασαν σε Ανώτατα Εκπαιδευτικά Ιδρύματα. Ο ίδιος επέλεξε στρατιωτική καριέρα, εισήλθε στη Ναυτική Ακαδημία από την οποία απεφοίτησε στα 1924, ενώ τέσσερα χρόνια αργότερα εκπαιδεύτηκε (αριστεύσας) σαν πιλότος μαχητικού σκάφους. Υπηρέτησε σε διάφορες μονάδες και το 1937 πήρε μέρος στον πόλεμο με την Κίνα. Το καλοκαίρι του 1940 ταξίδεψε στην Αγγλία, όπου παρακολούθησε δια ζώσης τον πόλεμο με τη Γερμανία.

Το Φεβρουάριο του 1941 του ανατέθηκε ο σχεδιασμός της επίθεσης στο Περλ Χάρμπορ. Ένα από τα επιτεύγματά του ήταν ο σχεδιασμός ειδικών πτερυγίων για τις τορπίλες που θα εκτόξευαν τα αεροσκάφη: Λόγω μικρού βάθους του κόλπου του Περλ, οι τορπίλες θα έπλητταν τον βυθό και όχι τον στόχο. Τα ειδικά πτερύγια που επινόησε ο Γκέντα εμπόδιζαν τη βύθιση αυτή. Ο Γκέντα διακρίθηκε σε πλείστες αερομαχίες, με συνολικά 3.000 ώρες πτήσης. Μεταπολεμικά (1959 - 1962) υπηρέτησε στην Ιαπωνική Αεροπορική Αυτοάμυνα, ως πτέραρχος. Τιμήθηκε από τις ΗΠΑ στα 1962 με το "παράσημο της Λεγεώνας της Τιμής", μια διάκριση που πολύ σπάνια απονέμεται σε μη-αμερικανούς.

Ασχολήθηκε και με την πολιτική, ως βουλευτής της Ιαπωνικής Βουλής επί σειρά ετών.

Από το γάμο του απέκτησε τρία παιδιά. Απεβίωσε σε ηλικία 85 ετών.
Φελίτσε Κορνιόλα

Ο Φελίτσε Κορνιόλα ήταν Ενετός στρατηγός, βυζαντινής καταγωγής. Διετέλεσε "Magister Militum" του Δουκάτου της Βενετίας το 739.
Μαρτσέλλο Τεγκαλλιάνο

Ο Μαρτσέλλο Τεγκαλλιάνο (πέθανε το 726) ήταν σύμφωνα με την παράδοση ο δεύτερος Δόγης της Βενετίας (717 - 726). Ανακηρύχτηκε Δόγης στην Εράκλεια (717), τα επτά χρόνια που κυβέρνησε βρέθηκε σε σκληρή σύγκρουση με τους γείτονες Λομβαρδούς. Πέθανε (726) και τον διαδέχθηκε ο τρίτος Δόγης της Βενετίας Όρσο.
Κλείτος ο Λευκός

Ο Κλείτος ο Λευκός (πέθανε το 318 π.Χ.) ήταν αξιωματικός του Μεγάλου Αλεξάνδρου με την επωνυμία "Λευκός" ώστε να διακρίνεται από τον Κλείτο τον Μέλανα. Οι ιστορικοί του 3ου μ.Χ. αιώνα, Αθήναιος και ο Κλαύδιος Αιλιανός, αναφέρουν πως ξεχώριζε για την μεγαλοπρέπεια και πολυτέλεια που τον χαρακτήριζε, και είναι πιθανόν το ίδιο άτομο το οποίο ο ιστορικός Μάρκος Ιουστίνος αναφέρει πως συμμετείχε στην επιστροφή των βετεράνων πίσω στη Μακεδονία υπό τον στρατηγό Κρατερό το 324 π.Χ..
Πατ και Μάικ

Η ταινία Πατ και Μάικ (αγγλ. Pat and Mike) είναι ρομαντική κομεντί παραγωγής 1952 σε σκηνοθεσία Τζορτζ Κιούκορ. Πρωταγωνιστές της ταινίας είναι οι Σπένσερ Τρέισι, Κάθριν Χέπμπορν, Άλντο Ρέι και Γουίλιαμ Τσινγκ. Το σενάριο της ταινίας έγραψαν η Ρουθ Γκόρντον και ο Κάρσον Κέινιν.
Σκοτεινοί Δολοφόνοι

Η ταινία Σκοτεινοί Δολοφόνοι (Πρωτότυπος τίτλος Sweet Smell of Success) είναι δράμα και φιλμ νουάρ παραγωγής 1957 σε σκηνοθεσία Αλεξάντερ Μακέντρικ. Πρωταγωνιστές της ταινίας είναι ο Μπαρτ Λάνκαστερ, ο Τόνι Κέρτις, η Σούζαν Χάρισον και ο Μάρτιν Μίλνερ. Το σενάριο της ταινίας έγραψαν οι Κλίφορντ Όντετς και ο Έρνεστ Λέμαν βασισμένοι σε μίνι μυθιστόρημα του ίδιου του Λέμαν. 

Παρά το γεγονός ότι η ταινία δεν είχε εμπορική απήχηση στο κοινό του 1957, με την πάροδο των χρόνων έλαβε αναγνώριση από τους κριτικούς και το Το 1993 επελέγη από τη Βιβλιοθήκη του Αμερικάνικου Κογκρέσου ως τμήμα του Εθνικού Μητρώου Κινηματογράφου ως πολιτιστικά, ιστορικά και αισθητικά σημαντική. Το 2002, ο Μάρβιν Χάμλις μαζί με τους Κρεγκ Καρνέλια και Τζον Γκουέαρ ανέβασαν το μιούζικαλ "Sweet Smell of Success: The Musical" βασισμένο στην ταινία.
Πευκέστας

Ο Πευκέστας (4ος αιώνας π.Χ.) ήταν διακεκριμένος αξιωματικός στην υπηρεσία του Μεγάλου Αλεξάνδρου, ένας από τους σωματοφύλακες του, και ο μετέπειτα σατράπης της επαρχίας της Περσίας. Καταγόταν από τη Μίεζα κοντά στη σύγχρονη Νάουσα, το ίδιο μέρος όπου ο Αριστοτέλης είχε αναλάβει την διαπαιδαγώγηση του Αλεξάνδρου και των υπόλοιπων νέων της Μακεδονικής αριστοκρατίας.
Τα Κλειδιά του Παραδείσου

Η ταινία Τα Κλειδιά του Παραδείσου (Πρωτότυπος τίτλος The Keys of the Kingdom) είναι δράμα παραγωγής 1944 σε σκηνοθεσία Τζον Μ. Στολ. Η ταινία είναι βασισμένη στο μυθιστόρημα του Άρτσιμπαλντ Τζόζεφ Κρόνιν με τίτλο "Τα Κλειδιά της Βασιλείας", το οποίο διασκεύασαν για τη μεγάλη οθόνη ο Νάναλι Τζόνσον σε συνεργασία με τον παραγωγό της ταινίας Τζόζεφ Λ. Μάνκιεβιτς. Πρωταγωνιστής της ταινίας είναι ο Γκρέγκορι Πεκ στη δεύτερη κινηματογραφική του εμφάνιση που του χάρισε την πρώτη του υποψηφιότητα για Όσκαρ Α' Ανδρικού Ρόλου.
Χανς φον Άαχεν

Ο Χανς φον Άαχεν (γερμανικά: "Hans von Aachen". 1552 - 4 Μαρτίου 1615) ήταν Γερμανός μανιεριστής ζωγράφος.
Μάχη της Οδού Μπιζανίου

Η Μάχη της Οδού Μπιζανίου στην Καλλιθέα Αττικής, ήταν η μάχη που συνέβη στις 24 Ιουλίου 1944 μεταξύ ομάδας δέκα Επονιτών, των Γερμανών και των Ελλήνων συνεργατών τους. Έμεινε με το όνομα «Το ολοκαύτωμα της οδού Μπιζανίου» στην ιστορία της Εθνικής Αντίστασης.
Live at Eindhoven '87

Live at Eindhoven '87 είναι ο τίτλος του ζωντανά ηχογραφημένου άλμπουμ του αμερικάνικου thrash metal συγκροτήματος Testament, το οποίο κυκλοφόρησε τον Απρίλιο του 2009 μέσω της δισκογραφικής εταιρείας "Prosthetic Records".

Μέρος των ηχογραφήσεων αυτού του δίσκου είχε κυκλοφορήσει το 1987 στο ΕΡ "Live at Eindhoven", το οποίο έχει σταματήσει πλέον να τυπώνεται. Οι ηχογραφήσεις πραγματοποιήθηκαν στο φεστιβάλ "Dynamo Open Air" του Αϊντχόβεν, κατά την διάρκεια της περιοδείας για την προώθηση του άλμπουμ "The Legacy".
Η Ξυπόλυτη Κόμισσα

Η ταινία Η Ξυπόλυτη Κόμισσα (αγγλικά The Barefoot Contessa) είναι δράμα παραγωγής 1954 σε σκηνοθεσία Τζόζεφ Λ. Μάνκιεβιτς. Η ταινία που έχει ως πρωταγωνιστές τους Άβα Γκάρντνερ, Χάμφρεϊ Μπόγκαρτ, Ροσάνο Μπράτσι και Έντμοντ Ο'Mπράιεν. Ο Ο'Μπράιεν έλαβε το Όσκαρ Β' Ανδρικού Ρόλου για την ερμηνεία του, ενώ ο Μάνκιεβιτς ήταν υποψήφιος για Όσκαρ Πρωτότυπου Σεναρίου.
Φραταφέρνης

Ο Φραταφέρνης (4ος αιώνας π.Χ.) ήταν Πέρσης σατράπης της Παρθίας και της Υρκανίας υπό τον Δαρείο Γ΄, και συμμετείχε με τις δυνάμεις του στη μάχη των Γαυγάμηλων το 331 π.Χ..

Μετά την ήττα από τις δυνάμεις του Μεγάλου Αλεξάνδρου, συνόδευσε τον Δαρείο στη φυγή του προς την Υρκανία, αλλά, μετά τον θάνατο του Δαρείου από τον σφετεριστή Βήσσο, αποφάσισε να παραδοθεί οικειοθελώς στον Αλέξανδρο ο οποίος και τον δέχτηκε με ευχαρίστηση και ευγένεια, και κατά τα φαινόμενα τον διατήρησε ως ηγεμόνα της σατραπείας του. Ο Αρριανός τον αναφέρει ως ηγεμόνα της Παρθίας υπό τον Αλέξανδρο πλέον, και πως του ανατέθηκε μαζί με τους Eρίγυιo και Κάρανο να καταστείλουν την εξέγερση του Σατιβαρζάνη το 329 π.Χ. στην περιοχή της Αρίας, ενώ ο Αλέξανδρος την ίδια στιγμή βρίσκονταν σε καταδίωξη του Βήσσου.

Επανένωσε τις δυνάμεις του με τον Αλέξανδρο στη Ζαριάσπα(σύγχρονο Μπαλχ στο Βόρειο Αφγανιστάν) το επόμενο έτος, και με τις μετακινήσεις κατά τον χειμώνα του 328 - 327 π.Χ. και τον Αλέξανδρο να φτάνει στη Ναύτακα(Σαχρίσαζ στο νότιο Ουζμπεκιστάν), δόθηκε στον Φραταφέρνη η εντολή να καταστείλει την νέα εξέγερση του Αυτοφραδάτη, σατράπη των Μαρδώνων και Ταπούριων, κάτι που και εξετέλεσε επιτυχώς και ο ηγέτης των εξεγερμένων εκτελέστηκε. Επανενώθηκε με τον Αλέξανδρο στην Ινδία, σύντομα μετά την ήττα του βασιλιά Πόρου, φέρνοντας στρατιωτικές ενισχύσεις για τον έλεγχο της περιοχής. Έπειτα επέστρεψε στην Παρθία, και αργότερα αναφέρεται πως έστειλε τον γιό του Φαρασμάνη με μεγάλο αριθμό καμηλών και υποζυγίων ζώων, φορτωμένα με παροχές για τις ανάγκες της δύσκολης επιστροφής του στρατού στη Βαβυλώνα μέσω της ερήμου της Γεδρωσίας.

Από το σημείο αυτό δεν αναφέρεται κάτι άλλο για τον Φραταφέρνη παρά μόνο πως μετά τον θάνατο του Αλεξάνδρου το 323 π.Χ., κατά την Συμφωνία της Βαβυλώνας το ίδιο έτος, διατήρησε την επαρχία του. Ωστόσο θεωρείται πιθανό πως πέθανε πριν την Συμφωνία του Τριπαραδείσου το 321 π.Χ., καθώς σε αυτή τη συμφωνία η Παρθία πέρασε στον έλεγχο του Φιλίππου ο οποίος προηγουμένως ήταν κυβερνήτης της Σογδιανής.
Δίκη του Πολυτεχνείου

Η Δίκη του Πολυτεχνείου (16 Οκτωβρίου - 30 Δεκεμβρίου 1975) ήταν ακροαματική διαδικασία που διεξήχθη στη δικαστική αίθουσα των Φυλακών Κορυδαλλού, ενώπιον του πενταμελούς εφετείου Αθηνών, με κατηγορούμενους 32 στελέχη της δικτατορίας της 21ης Απριλίου 1967 για εγκλήματα που σύμφωνα με το κατηγορητήριο, διέπραξαν κατά την
Εξέγερση του Πολυτεχνείου (15 Νοεμβρίου - 17 Νοεμβρίου 1973) αλλά και τις μέρες που ακολούθησαν, καθότι το τότε καθεστώς, προκειμένου να αντιμετωπίσει την έκκρυθμη κατάσταση που είχε δημιουργηθεί στη χώρα, κήρυξε στρατιωτικό νόμο, με συνέπεια να χάσουν τη ζωή τους αρκετοί πολίτες, όχι μόνο στο χώρο εντός ή πέριξ του Ε.Μ.Π. αλλά και σε απομακρυσμένες περιοχές της Αθήνας, έως και αρκετές ημέρες μετά τα συμβάντα της εξέγερσης.

Πρόεδρος του Πενταμελούς Εφετείου ήταν ο εφέτης Ιωάννης Κουσουλός και μέλη οι εφέτες Κωνσταντίνος Καινούργιος, Παναγιώτης Καλκαβούρας, Γεώργιος Μαρκουλάκης, και Α. Σακελλαριάδης. Εισαγγελέας της έδρας ήταν ο Νικόλαος Γανώσης.
Ιωάννης Φαμπριακός

Ο Ιωάννης Φαμπριακός (λατ. Iohannes Fabriacus) ήταν Βυζαντινός αξιωματούχος και στρατηγός. Διετέλεσε "Magister Militum" του Δουκάτου της Βενετίας το 742.
Αλέν Μαμπανκού

Ο Αλέν Μαμπανκού ("Alain Mabanckou") είναι γαλλόφωνος Κονγκολέζος συγγραφέας, γεννημένος στο Μουγιοντζί, στα νότια της Δημοκρατίας του Κονγκό (Κονγκό-Μπραζαβίλ), στις 24 Φεβρουαρίου 1966. Το 2006 απέσπασε το Βραβείο Ρενοντό για το μυθιστόρημα "Mémoires de porc-épic", ενώ για το συνολικό έργο του τιμήθηκε, το 2012, με το Μέγα Λογοτεχνικό Βραβείο Ανρί-Γκαλ της Γαλλικής Ακαδημίας. Τα μυθιστορήματά του "Verre cassé" και "Demain j'aurai vingt ans" ("Αύριο γίνομαι είκοσι χρονών") συγκαταλέγονται από τη The Guardian μεταξύ των δέκα καλύτερων αφρικανικών μυθιστορημάτων για τα έτη 2012 και 2013, αντίστοιχα.
Εταίροι

Το [[Ψηφιδωτό του Μεγάλου Αλεξάνδρου (Πομπηία)|ψηφιδωτό του Μεγάλου Αλεξάνδρου]] στην [[Πομπηία]], απεικονίζει την [[Μάχη της Ισσού]] με τον Αλέξανδρο επικεφαλής των Εταίρων

Οι Εταίροι ήταν το επίλεκτο βαρύ ιππικό του Μακεδονικού στρατού από την εποχή του Φιλίππου Β΄ και πιο πριν, και απέκτησαν την μεγάλη τους φήμη με τις εκστρατείες του Μεγάλου Αλεξάνδρου. Έχουν αναφερθεί ως το πιο αξιόπιστο ιππικό του αρχαίου κόσμου το οποίο ήταν ιδιαίτερα αποτελεσματικό στην κατά μέτωπο επίθεση και διάνοιξη διαδρόμων ανάμεσα στις τάξεις του εχθρού. 

Έχει επίσης ειπωθεί πως αν η Μακεδονική φάλαγγα ήταν το αμόνι πάνω στο οποίο έσπαγαν οι σχηματισμοί των αντιπάλων, οι Εταίροι ήταν το σφυρί που τους χτυπούσε. Οι επίλεκτοι των Εταίρων γίνονταν μέλη της περιορισμένης προσωπικής σωματοφυλακής του Αλέξανδρου.
Άβιτος

Ο Άβιτος (λατινική γλώσσα: "Marcus Maecilius Flavius Eparchius Avitus", 395 - 457), ή Άβιτος Επάρχιος ή Άριτος, ήταν αυτοκράτορας της Δυτικής Ρωμαϊκής Αυτοκρατορίας από τις 9 Ιουλίου του 455 έως τις 17 Οκτωβρίου του 456. Ανακηρύχθηκε αυτοκράτορας από τον βασιλιά των Βησιγότθων Θεοδώριχο Β΄ και παύθηκε από τον Ρικίμερο και τον διάδοχο του στον θρόνο, Μαϊοριανό.
Αριστόνους

Ο Αριστόνους (γιος του Πεισαίου, 4ος αιώνας π.Χ.) καταγόταν από την Πέλλα και ήταν ένας από τους σωματοφύλακες του Μεγάλου Αλεξάνδρου.

Διακρίθηκε ιδιαίτερα κατά την εκστρατεία στην Ινδία, και μετά τον θάνατο του Αλέξανδρου το 323 π.Χ. ήταν από τους πρώτους που υποστήριξαν τον Περδίκκα για την αρχηγία. Μετέπειτα, έγινε κυβερνήτης της Αμφίπολης στη Μακεδονία και σύμμαχος της Ολυμπιάδας, μητέρας του Αλεξάνδρου, κατά την εμπόλεμη διαμάχη της με τον Κάσσανδρο. Με τον θάνατο της Ολυμπιάδας στην Πύδνα το 316 π.Χ., ο Αριστόνους αντιστάθηκε εναντίον των δυνάμεων του Κασσάνδρου ο οποίος είχε στείλει τον Κρατεύα εναντίον του τον οποίο και νίκησε. Κατά την πολιορκία της Αμφίπολης όμως το 315 π.Χ. από τον Κάσσανδρο, τελικά συνθηκολόγησε μαζί του αφού προηγουμένως ο Κάσσανδρος του εγγυήθηκε την ασφάλεια του με αντάλλαγμα την παράδοση της Αμφίπολης, όμως όταν έγινε αυτό ο Κάσσανδρος αθέτησε την συμφωνία του και τον εκτέλεσε.

Η καταγωγή του Αριστόνους διαφέρει ανάλογα με την εξιστόρηση, καθώς σύμφωνα με την "Αλεξάνδρου Ανάβαση" του Αρριανού περιγράφεται πως ήταν από την Πέλλα, ενώ στα "Ινδικά" επίσης του Αρριανού περιγράφεται πως ήταν από την Εορδαία, που μπορεί να σημαίνει πως ήταν από την Εορδαία αλλά μεγάλωσε στην Πέλλα, ή το αντίστροφο. Επίσης, σύμφωνα με τον Πλούταρχο, κατά την διάρκεια της διένεξης του Αλεξάνδρου με τον Κλείτο τον Μέλα στη Σαμαρκάνδη, κάποιος σωματοφύλακας με το όνομα "Αριστοφάνης" πήρε το ξίφος του Αλεξάνδρου ώστε να αποφευχθεί κάποιο ατύχημα κατά τη διάρκεια της αψιμαχίας, αλλά φαίνεται πως ο Πλούταρχος πιθανώς μπέρδεψε το όνομα με αυτό του Αριστόνους, μια και δεν υπάρχει σωματοφύλακας του Αλεξάνδρου με το όνομα "Αριστοφάνης".
ΘΟΪ Αυγόρου

Το Θρησκευτικό Ορθόδοξο Ίδρυμα Άγιος Γεώργιος Αυγόρου (ή το ΘΟΪ Αυγόρου) είναι κυπριακός αθλητικός σύλλογος απο το χωριό Αυγόρου της επαρχίας Αμμοχώστου.
ΑΤΕ ΠΕΚ Εργατών

Η Αγροτική Τοπική Ένωση Παναγροτικής Ένωσης Κύπρου Εργατών ή η ΑΤΕ ΠΕΚ Εργατών (διαβάζεται «άτε πεκ») είναι κυπριακή ποδοσφαιρική ομάδα από το χωριό Εργάτες της επαρχίας Λευκωσίας. Η ομάδα έχει συμμετοχές στη Γ΄ κατηγορία και στη Δ΄ κατηγορία της Κύπρου. Χρώματα της ομάδας είναι το μπλε και το άσπρο.
Δόξα Παλαιομετόχου

Η Αθλητική Εθνική Ένωσις Δόξα Παλαιομετόχου (ή η Δόξα Παλαιομετόχου) είναι κυπριακός αθλητικός σύλλογος από το Παλαιομέτοχο της επαρχίας Λευκωσίας. Η ποδοσφαιρική ομάδα της Δόξα έχει συμμετοχές στη Γ΄ κατηγορία και στη Δ΄ κατηγορία ποδοσφαίρου της Κύπρου. Χρώματα της ομάδας είναι το μπλε και το κίτρινο.
Εθνικός Δευτεράς

Ο Αθλητικός Πνευματικός Όμιλος Εθνικός Δευτεράς (ή ο Εθνικός Δευτεράς) ήταν κυπριακή ποδοσφαιρική ομάδα από τη Δευτερά της επαρχίας Λευκωσίας. Η ομάδα είχε συμμετοχές στη Β΄ κατηγορία, στη Γ΄ κατηγορία και στη Δ΄ κατηγορία ποδοσφαίρου της Κύπρου. Χρώματα της ομάδας είναι το μπλε και το κίτρινο.
Μένης ο Πελλαίος

Ο Μένης ο Πελλαίος, γιος του Διονυσiου, ήταν ένας από τους αξιωματικούς που συμμετείχαν στην εκστρατεία του Μεγάλου Αλεξάνδρου στην Ασία. 

Μετά την μάχη της Ισσού, ο Αλέξανδρος τον έκανε μέλος της σωματοφυλακής του το 332 π.Χ., στη θέση του Βαλάκρου, ο οποίος σκοτώθηκε σε μάχη εναντίον των Πισιδαίων. Το 331 π.Χ., μετά την κατάληψη των Σουσών από τον Αλέξανδρο και του πλούτου που αυτά είχαν, ο Μένης στάλθηκε με το ποσό των 3000 ταλάντων για να τα διανείμει στις επαρχίες της Συρίας, Φοινίκης και Κιλικίας, καθώς και να κρατήσει ένα μέρος για να το παραδώσει στον Αντίπατρο που μαχόταν εναντίον των Λακεδαιμονίων. Ο Απολλόδωρος της Αμφίπολης τον συνόδευσε σε αυτή την αποστολή. 

Εμφανίζεται να πεθαίνει κάπου ανάμεσα στο 330 με 327 π.Χ. οπότε και αντικαταστάθηκε από τον Περδίκκα ως σωματοφύλακας.
Αραχωσία

Χάρτης των επαρχιών της [[Μακεδονική Αυτοκρατορία|Μακεδονικής αυτοκρατορίας]], με απεικόνιση της Αραχωσίας και των γειτονικών περιοχών
Η Αραχωσία (σατραπεία της Περσικής Αυτοκρατορίας με την ονομασία "Χρβούτι", η μετέπειτα Αρ-Ρουχάντζ (ar-Rukhkhadj) της ισλαμικής εποχής), ήταν περιοχή στην Ασία, η οποία με τις εκστρατείες του Μεγάλου Αλεξάνδρου πέρασε στην εξουσία των Μακεδόνων. Ο κύριος ποταμός της περιοχής αποκαλούνταν από τους Μακεδόνες Αραχωτός ποταμός (ίσως από ετυμολογική συγγένεια του ονόματος με τον Άραχθο ποταμό στην Ήπειρο), και η επαρχία πήρε την ονομασία της από το όνομα του ποταμού αυτού. Η γεωγραφική της τοποθεσία αντιστοιχεί στο σημερινό νότιο Αφγανιστάν, περίπου στην περιοχή του σημερινού Χελμάντ. Η Αλεξάνδρεια της Αραχωσίας που ιδρύθηκε εκεί το 330 π.Χ., αντιστοιχεί στη σημερινή Κανταχάρ.

Οι γειτονικές της επαρχίες αποτελούνταν από τη Δραγγιανή στη δύση, τις Παροπαμισάδες (Γανδάρα) στο βορρά, μέρος της βόρειας Ινδίας στην ανατολή, και τη Γεδρωσία στο νότο.
Ποιος Παγίδεψε τον Ρότζερ Ράμπιτ

Το Ποιος Παγίδεψε τον Ρότζερ Ράμπιτ (αγγλικά: Who Framed Roger Rabbit) είναι νεο-νουάρ ταινία φαντασίας αμερικανικής παραγωγής του 1988, σε σκηνοθεσία Ρόμπερτ Ζεμέκις. Βασικοί πρωταγωνιστές είναι ο Μπομπ Χόσκινς, η Τζοάνα Κάσιντι, ο Κρίστοφερ Λόι, καθώς και οι χαρακτήρες Ρότζερ Ράμπιτ, Τζέσικα Ράμπιτ.

Η ταινία είχε εντυπωσιάσει για την πρωτοτυπία της, αν και η υπόθεσή της εξαντλήθηκε σε μάλλον ετερόκλητα, κλισέ στιγμιότυπα. Το 2016 η ταινία χαρακτηρίστηκε από την Βιβλιοθήκη του Κογκρέσου ως «πολιτιστικά, αισθητικά και ιστορικά σημαντική» και επιλέχθηκε να ενταχθεί στο Εθνικό Μητρώο Κινηματογράφου των Ηνωμένων Πολιτειών.
Τζουζέπε Αβάντσι

Ο Τζουζέπε Αβάντσι ("Giuseppe Avanzi", 30 Αυγούστου 1645 - 29 Μαΐου 1718) ήταν Ιταλός ζωγράφος, στην περίοδο του Μπαρόκ και η δραστηριότητά του έλαβε χώρα κυρίως στη Φερράρα.

Τα περισσότερα έργα του Αβάντσι ήταν θρησκευτικού θέματος και τα καλύτερα δείγματά τους βρίσκονται στην Certosa της Γερράρας και στην ζMadonna della Pieta. Ως σπουδαιότερο έργο του Θεωρείται «Η αποκεφάλιση του Αγ. Ιωάννου».
Παροπαμισάδες

Οι Παροπαμισάδες ή Παροπαμισσός, ήταν η αρχαία Ελληνική ονομασία για την περιοχή της οροσειράς του Ινδοκούς στο ανατολικό Αφγανιστάν, ανάμεσα στις πόλεις της Καμπούλ και της Αλεξάνδρειας στον Καύκασο (σημερινό Μπαγκράμ του Αφγανιστάν). Κατά την διάρκεια της Αρχαιότητας γειτνίαζε με την περιοχή της Γανδάρας, με την τελευταία να βρίσκεται λίγο πιο νότια.

Η περιοχή αρχικά ήταν υπό την κυριαρχία των Αχαιμενιδών Περσών στα τέλη του 6ου αιώνα π.Χ., κατά τη διάρκεια της βασιλείας του Κύρου του Μέγα ή του Δαρείου Α΄. Το 327 π.Χ. ο Μέγας Αλέξανδρος κατέκτησε την περιοχή ξεκινώντας την Ελληνιστική περίοδο, όπου εμφανίζονται και οι ονομασίες "Παροπαμισάδαι" και "Παροπαμισσός" για την επαρχία αυτή. Η περιοχή είναι ο τόπος καταγωγής της Ρωξάνης, μετέπειτα συζύγου του Αλεξάνδρου, ο οποίος και με την ενσωμάτωση της περιοχής στην αυτοκρατορία του έδωσε τον έλεγχο της σατραπείας στον πατέρα της Ρωξάνης Οξυάρτη.

Η ονομασία της περιοχής διατηρήθηκε παρά την εναλλαγή των Ελληνικών, Σκυθικών, Τοχαρικών και Ινδικών δυνάμεων που έλεγξαν διαδοχικώς την περιοχή (Αργεάδες από το 327 π.Χ., Σελευκίδες μετά από το 312 π.Χ., η Ινδική αυτοκρατορία των Μαoυρύα το 305 π.Χ., Ελληνοβακτριανό βασίλειο από το 240 π.Χ., Ινδοσκύθες/Σάκας από το 155 π.Χ.) και έληξε με την κατάκτηση της περιοχής από τους Τόχαρους το 125 π.Χ..

Οι Παροπαμισάδες βρίσκονταν βορείως της Αραχωσίας και της Δραγγιανής, ανατολικά της Αρίας, νοτίως της Βακτρίας, και δυτικά του Κασμίρ.
Το Σύνταγμα της Ελευθερίας

«Το Σύνταγμα της Ελευθερίας» είναι βιβλίο που γράφτηκε από τον Αυστριακό οικονομολόγο και φιλόσοφο Φρίντριχ Χάγιεκ (1899 - 1992). Το βιβλίο ολοκληρώθηκε τον Μάιο του 1959 και δημοσιεύτηκε τον Φεβρουάριο του 1960 από τον εκδοτικό οργανισμό του Πανεπιστημίου του Σικάγο ("University of Chicago Press"). Ο Χάγιεκ περιγράφει ότι ο πολιτισμός έγινε εφικτός χάρη στη θεμελιώδη αρχή της ελευθερίας, την οποία ο συγγραφέας παρουσιάζει ως προαπαιτούμενο για τον πλούτο και την ανάπτυξη, και όχι ως αποτέλεσμά τους. Ασχολείται επίσης ιδιαίτερα «με εκείνη την κατάσταση κατά την οποία ο εξαναγκασμός κάποιων από άλλους είναι μειωμένος όσο είναι δυνατόν να μειωθεί στα πλαίσια της κοινωνίας». Ο Χάγιεκ απογοητεύτηκε από το ότι το βιβλίο αυτό δεν έτυχε της ίδιας ενθουσιώδους υποδοχής όπως ο «δρόμος προς τη δουλεία» δεκαέξι χρόνια νωρίτερα.

«Το Σύνταγμα της Ελευθερίας» λέγεται ότι ήταν αυτό που χτύπησε πάνω στο τραπέζι η Βρετανή πρωθυπουργός Μάργκαρετ Θάτσερ κατά τη διάρκεια μιας συνάντησης του βρετανικό Συντηρητικού Κόμματος, διακόπτοντας μια παρουσίαση και λέγοντας: «Σε αυτό πιστεύουμε!».

Το βιβλίο τοποθετήθηκε 9ο στη λίστα των 100 καλύτερων μη μυθιστορηματικών βιβλίων του εικοστού αιώνα, που καταρτίζονται από το δεκαπενθήμερο συντηρητικό περιοδικό National Review.
Άνθιμος Εφεσιομάγνης

Ο Ιεροδιάκονος Άνθιμος Εφεσιομάγνης ήταν Έλληνας μουσικός και αγιογράφος.

Γεννήθηκε στη Μαγνησία της Μικράς Ασίας και υπήρξε μαθητής των Τριών Διδασκάλων. Γνώριζε την παλαιά παρασημαντική και διετέλεσε πρωτοψάλτης και δάσκαλος Βυζαντινής Μουσικής στη Μαγνησία.

Εκτός από ψάλτης, υπήρξε και έμπειρος αγιογράφος. Έργα του είναι οι εικόνες του ναού του Αγίου Σπυρίδωνος στο Μεσολόγγι και του Παντοκράτορος στο Νεοχώρι Αιτωλοακαρνανίας.

Το 1828 μετέβη στην Αίγινα και από εκεί στο Μεσολόγγι, ενώ το 1832 διορίστηκε ψάλτης στην Ιθάκη. Επέστρεψε και πάλι στο Μεσολόγγι, όπου παρέμεινε μέχρι τον θάνατό του, στις 27 Δεκεμβρίου 1879.
Τζοβάνι Μπατίστα Λουζιέρι

Ο Τζοβάνι Μπατίστα Λουζιέρι ("Giovanni Battista Lusieri") ήταν Ιταλός ζωγράφος, ειδικευμένος στην τοπιογραφία. Υπήρξε ο ζωγράφος της αυλής του βασιλιά Φερδινάνδου Α΄ των Δύο Σικελιών και βοήθησε τον Τόμας Μπρους στην αφαίρεση γλυπτών του Παρθενώνα και στην αποστολή τους στην Αγγλία.
Τελικός Παγκόσμιου Κυπέλλου Ποδοσφαίρου 2010

O Τελικός Παγκόσμιου Κυπέλλου Ποδοσφαίρου 2010 ήταν ένας ποδοσφαιρικός αγώνας ο οποίος διεξήχθη στις 11 Ιουλίου 2010 στο Soccer City του Γιοχάνεσμπουργκ της Νότιας Αφρικής, για να καθοριστεί ο νικητής στο Παγκόσμιο Κύπελλο Ποδοσφαίρου 2010. Η Εθνική Ισπανίας κέρδισε την Εθνική Ολλανδίας 1–0 με γκολ του Αντρές Ινιέστα τέσσερα λεπτά πριν το τέλος της παράτασης. Ο Άγγλος διαιτητής Howard Webb είχε επιλεγεί να διευθύνει το παιχνίδι, στο οποίο τιμωρήθηκε ένας μεγάλος αριθμός ποδοσφαιριστών με κίτρινες κάρτες.

Και οι δύο φιναλίστ διεκδικούσαν το πρώτο τους παγκόσμιο κύπελλο. Ο τελικός του 2010 ήταν ο 6ος στον οποίο οι δύο ομάδες δεν είχαν κατακτήσει προηγουμένως το τρόπαιο μετά τους τελικούς του 1930, 1934, 1954, 1958 και 1978. Η Ολλανδία είχε ηττηθεί στον τελικό του 1974 και 1978, ενώ η καλύτερη θέση της Ισπανίας ήταν η 4η θέση στο Παγκόσμιο Κύπελλο Ποδοσφαίρου 1950. Ήταν ο δεύτερος συνεχόμενος τελικός στον οποίο συμμετείχαν μόνο ευρωπαϊκές ομάδες και ήταν η πρώτη φορά που μια ευρωπαϊκή ομάδα κέρδισε το τρόπαιο εκτός Ευρώπης.
Best of Accept

Best of Accept είναι ο τίτλος της συλλογής τραγουδιών του γερμανικού metal συγκροτήματος Accept, η οποία κυκλοφόρησε το 1983 από την "Brain Records".

Η συλλογή περιλαμβάνει τραγούδια μόνο από τα τέσσερα πρώτα άλμπουμ του συγκροτήματος, ενώ η ελληνική έκδοση του δίσκου περιέχει δύο επιπλέον κομμάτια, τις ζωντανές εκτελέσεις των ""Princess of the Dawn" και "Fast as a Shark"".
Double Live Assassins

Double Live Assassins είναι ο τίτλος του διπλού, ζωντανά ηχογραφημένου άλμπουμ του αμερικανικού heavy metal συγκροτήματος W.A.S.P., το οποίο κυκλοφόρησε στις 24 Φεβρουαρίου του 1998 μέσω της "Capitol Records". Στις Ηνωμένες Πολιτείες, εκδόθηκε τον Ιούνιο του 1998.

Η ηχογράφηση του πραγματοποιήθηκε κατά την περιοδεία για την προώθηση του άλμπουμ "Kill Fuck Die", το 1997.
Βισβανάθαν Άναντ

Ο Βισβανάθαν Άναντ ("विश्वनाथन आनंद", 11 Δεκεμβρίου 1969) είναι Ινδός διεθνής Γκρανμαίτρ σκακιστής και πρώην παγκόσμιος πρωταθλητής στο σκάκι. Ο Άναντ έχει κερδίσει το Παγκόσμιο Πρωτάθλημα πέντε φορές (2000, 2007, 2008, 2010, 2012) και ήταν ο αδιαφιλονίκητος (επίσημος) Παγκόσμιος πρωταθλητής από το 2007 έως το 2013. Επίσης, ήταν ο Παγκόσμιος πρωταθλητής στο σκάκι μπλιτς το 2000.

Ο Άναντ ήταν σύμφωνα με τη FIDE ο Παγκόσμιος πρωταθλητής σκακιού σκάκι ράπιντ το 2003, και θεωρείται ευρέως ως ο ισχυρότερος παίκτης της γενιάς του στο είδος αυτό. Είναι ένας από τους δύο παγκόσμιους πρωταθλητές που κέρδισε τα κλασικά, παγκόσμια πρωταθλήματα ράπιντ και μπλιτς. Έχει κερδίσει το Σκακιστικό Όσκαρ έξι φορές (1997, 1998, 2003, 2004, 2007, 2008). Ο Άναντ είναι ο μόνος Παγκόσμιος πρωταθλητής που κέρδισε το Παγκόσμιο πρωτάθλημα παίζοντας σε όλες τις διαφορετικές μορφές (αγώνες, τουρνουά, και νοκ-άουτ).

Ο Άναντ έγινε ο πρώτος Ινδός Γκρανμαίτρ το 1988. Ήταν επίσης ο πρώτος αποδέκτης του βραβείου Ρατζίβ Γκάντι Κχελ Ράτνα ("Rajiv Gandhi Khel Ratna") το 1991-92, που αποτελεί την υψηλότερη αθλητική τιμή στην Ινδία. Το 2007, του απονεμήθηκε το δεύτερο υψηλότερο πολιτικό βραβείο της Ινδίας, το Πάντμα Βιμπούσαν ("Padma Vibhushan"). Ήταν η πρώτη φορά στην ιστορία της χώρας που το βραβείο απονεμήθηκε σε αθλητή.

Κατείχε θέση στο Παγκόσμιο Πρωτάθλημα Σκάκι FIDE 2000-2002.Έγινε ο αδιαφιλονίκητος (επίσημος) παγκόσμιος πρωταθλητής το 2007 και υπερασπίστηκε τον τίτλο του ενάντια στον Βλαντιμίρ Κράμνικ το 2008. Στη συνέχεια, υπερασπίστηκε τον τίτλο του στο Παγκόσμιο Πρωτάθλημα του 2010 εναντίον του Βέσελιν Τοπάλοφ και στο Παγκόσμιο Πρωτάθλημα του 2012 εναντίον του Μπόρις Γκέλφαντ. Στο Παγκόσμιο Πρωτάθλημα του 2013 ηττήθηκε από τον διεκδικητή Μάγκνους Κάρλσεν, όπως και στο Παγκόσμιο Πρωτάθλημα του 2014.

Ο Άναντ είναι ένας από τους οκτώ παίκτες στην ιστορία που συμπλήρωσαν 2800 βαθμούς στη λίστα ΕΛΟ. Κατέλαβε την πρώτη θέση σε πολλές λίστες αξιολόγησης μεταξύ των ετών 2007 και 2011.
The Who Sell Out

The Who Sell Out είναι ο τίτλος του τρίτου άλμπουμ του βρετανικού ροκ συγκροτήματος The Who, το οποίο κυκλοφόρησε τον Δεκέμβριο του 1967 μέσω της δισκογραφικής εταιρείας "Track Records" στην Βρετανία και μέσω της "Decca" στις Ηνωμένες Πολιτείες.

Τα τραγούδια του δίσκου έχουν κοινό στιχουργικό περιεχόμενο, παρουσιάζοντας ένα σύνολο ραδιοφωνικής εκπομπής με διαφημίσεις μη υπαρκτών προϊόντων και ανακοινώσεις ανάμεσα στα κομμάτια.

Το εξώφυλλο και το οπισθόφυλλο του άλμπουμ αποτελούνταν από τέσσερις φωτογραφίες των μελών του συγκροτήματος με χιουμοριστικό χαρακτήρα, να διαφημίζουν κάποια από τα υποτιθέμενα προϊόντα τους. Η κυκλοφορία του άλμπουμ επέφερε μηνύσεις κατά των The Who, λόγω του συσχετισμού των κομματιών αυτών με υπαρκτές διαφημίσεις.

Το άλμπουμ έφθασε στο # 13 στην Μεγάλη Βρετανία και ήταν το πρώτο Top-50 του συγκροτήματος στις Ηνωμένες Πολιτείες. Δύο μήνες πριν την κυκλοφορία του, είχε εκδοθεί το σινγκλ "I Can See for Miles", σκαρφαλώνοντας στο Top-10 και στις δύο πλευρές του Ατλαντικού.
Ρόμπερτ Μάρας

Ο Ρόμπερτ Μάρας (Robert Maras, γεν. 20 Οκτωβρίου 1978 στο Φράιμπουρκ της Γερμανίας) είναι παλαίμαχος, πρώην διεθνής επαγγελματίας Γερμανός (με Κροάτικη καταγωγή) καλαθοσφαιριστής, ο οποίος, διαθέτοντας ύψος 2,16 μ., αγωνιζόταν στη θέση του σέντερ.

Ο Μάρας έλαβε μέρος σε 66 επίσημους αγώνες με την Εθνική Γερμανίας, κατακτώντας το χάλκινο μετάλλιο στο Μουντομπάσκετ 2002 στην Ιντιανάπολις των ΗΠΑ και το αργυρό μετάλλιο στο Ευρωμπάσκετ 1995 στη Σερβία/Μαυροβούνιο.

Αγωνίσθηκε σε πολλούς ευρωπαϊκούς συλλόγους όπως στις γερμανικές "USC Freiburg", Άλμπα Βερολίνου, "TuS Lichterfelde", "Frankfurt Opel Skyliners", "Giessen 46ers" και Μπάγερν Μονάχου, ισπανικές "Caja San Fernando Sevilla", "Palma Aqua Magica", "U.B. La Palma" και στο Αιγάλεω.
Ιωσήφ Αβαντσίνι

Ο Ιωσήφ Αβαντσίνι (ιταλικά: "Giuseppe Avanzini". 13 Δεκεμβρίου 1773 - 18 Ιουνίου 1827) ήταν Ιταλός αβάς και μαθηματικός. Υπήρξε καθηγητής στο Πανεπιστήμιο της Πάδοβα, όπου η μεγάλη του επιτυχία, ήταν η προσπάθεια διάδοσης του επιστημονικού λόγου. Εκ των σημαντικότερων έργων του, θεωρούνται: "Σκέψεις γύρω από τη διευθέτηση των ποταμών", ο "Υδραυλικός Κριός", ο "Ιπτάμενος άνθρωπος στον αέρα, στην ξηρά και το νερό".
First Strike Still Deadly

First Strike Still Deadly είναι ο τίτλος της συλλογής τραγουδιών του αμερικάνικου thrash metal συγκροτήματος Testament, η οποία κυκλοφόρησε στις 24 Οκτωβρίου του 2001 μέσω της δισκογραφικής εταιρείας "Spitfire Records".

Το άλμπουμ αποτελείται από επανηχογραφήσεις κομματιών των Testament, τα οποία είχαν αρχικά κυκλοφορήσει στους δύο πρώτους δίσκους τους, ""The Legacy" και "The New Order"". Τα φωνητικά στα δύο τελευταία κομμάτια ηχογράφησε ο αρχικός τραγουδιστής των Testament, Στηβ Σόουζα, γνωστός για την καριέρα του με τους Exodus, ενώ το υπόλοιπο άλμπουμ ηχογραφήθηκε με τον Τσακ Μπίλι στο μικρόφωνο.

Αυτή η κυκλοφορία ήταν το αποτέλεσμα της επανένωσης με το συγκρότημα του κιθαρίστα Άλεξ Σκόλνικ και του ντράμερ Τζον Τεμπέστα. Επίσης, αυτή ήταν η τελευταία ηχογράφηση του μπασίστα Στιβ ντι Τζόρτζιο με τους Testament, πριν την επιστροφή του στο συγκρότημα το 2014.
Evergrey

Οι Evergrey είναι σουηδικό progressive metal συγκρότημα, το οποίο δημιουργήθηκε στο Γκέτεμποργκ το 1995.
Ρασάντ Ντιν Άντερσον

Ο Ρασάντ Ντιν Άντερσον (γεννήθηκε 9 Νοεμβρίου 1983) είναι Αμερικανός επαγγελματίας καλαθοσφαιριστής, που με ύφος 1,95 μ., αγωνίζεται στη θέση του σούτιγκ γκαρντ, έχοντας ιδιαίτερη ευστοχία στα τρίποντα σουτ.

Ο Άντερσον αγωνίσθηκε σε αρκετούς Ιταλικούς συλλόγους όπως στο Λιβόρνο (Α2 2007-08), Ούντινε (Α1 2008-09) και Κρεμόνα (2010), ενώ προηγουμένως, στην πρώτη του επαγγελματική σεζόν, είχε παίξει με το Αιγάλεω (Α1 Ανδρών ΕΣΑΚΕ, περίοδος 2006-07)). Το 2010-11 ήταν παίκτης της Λιθουανικής "Βέντσπιλς", μετέχοντας στη Βαλτική Λίγκα. Την περίοδο 2009-10 είχε επιστρέψει στις ΗΠΑ, λαμβάνοντας μέρος στο πρωτάθλημα "NBDL" (αναπτυξιακό πρωτάθλημα του ΝΒΑ), για λογαριασμό των Αϊόβα "Ένερτζι" και "Φορτ Γουέιν Μαντ Αντς". Έχει επίσης, αγωνισθεί στην "Φούλαντ Μαχάν Εσφαχάν", του Ιράν. Τον Ιανουάριο του 2014 υπέγραψε στη Χάβρη
Τζέιμς Τόμπιν

Ο Τζέιμς Τόμπιν ("James Tobin", 5 Μαρτίου 1918 – 11 Μαρτίου 2002) ήταν Αμερικανός οικονομολόγος που διετέλεσε οικονομικός σύμβουλος της αμερικανικής κυβερνήσεως και μέλος του Δ.Σ. της Ομοσπονδιακής Τράπεζας, και δίδαξε στα Πανεπιστήμια Χάρβαρντ και Γέιλ. Ανέπτυξε παραπέρα τις ιδέες των κεϋνσιανών οικονομικών και υπερασπίστηκε την κυβερνητική παρέμβαση για τη σταθεροποίηση της παραγωγής και την αποφυγή των υφέσεων. Το επιστημονικό έργο του περιέχει πρωτοπόρες συνεισφορές στη μελέτη των επενδύσεων, της νομισματικής πολιτικής και των αγορών. Πρότεινε επίσης ένα οικονομετρικό μοντέλο για τις ελεγχόμενες ενδογενείς μεταβλητές, που έγινε γνωστό ως «μοντέλο Τόμπιτ» (όχι Τόμπιν). Ο Τόμπιν βραβεύθηκε με το Βραβείο Νόμπελ Οικονομικών Επιστημών το 1981. Αρκετοί τον θεωρούν ως τον πλέον διακεκριμένο κεϋνσιανό οικονομολόγο της Αμερικής.

Ο Τόμπιν είναι γνωστός έξω από τον επιστημονικό του χώρο για την πρότασή του να επιβληθεί φόρος στις συναλλαγές της αγοράς συναλλάγματος, που είναι γνωστός σήμερα ως «Φόρος Τόμπιν». Σκοπός του φόρου, όπως τον αντιλαμβανόταν ο Τόμπιν, ήταν η μείωση του «τζογαρίσματος» στις διεθνείς νομισματικές αγορές, το οποίο θεωρούσε επικίνδυνο και αντιπαραγωγικό.
Ερνστ Λούμπιτς

Ο Ερνστ Λούμπιτς (γερμανικά: Ernst Lubitsch), (28 Ιανουαρίου 1892 - 30 Νοεμβρίου 1947) ήταν Γερμανός, μετέπειτα πολιτογραφημένος Αμερικανός, σκηνοθέτης, ηθοποιός, σεναριογράφος και παραγωγός. Οι κωμωδίες του σατίριζαν τα κακώς κείμενα των σύγχρονων κοινωνιών, καθώς και διάφορες εθνικές ομάδες, τον κατέστησαν ως έναν από τους πιο οξυδερκείς σκηνοθέτες του Χόλιγουντ. Αποκαλούνταν "Ο Μάγος της Κωμωδίας" και τα έργα του χαρακτηρίζονταν από το "άγγιγμα του Λούμπιτς". Μερικές από τις σημαντικότερές του ταινίες είναι: "Ερωτική Παρέλαση (The Love Parade, 1930)", "Φασαρία στον Παράδεισο (Trouble in paradise, 1932)", "Ερωτικές καντρίλιες (Design for loving, 1933)", "Νινότσκα (Ninotchka, 1939)", "Να ζει κανείς ή να μη ζει (To Be or Not to Be, 1942)" και "Ο ουρανός ας περιμένει (Heaven Can Wait, 1943)". Ο σκηνοθέτης προτάθηκε τρεις φορές για Όσκαρ Σκηνοθεσίας και το 1947 του απένειμαν Τιμητικό Όσκαρ.
First Blood Last Cuts

First Blood Last Cuts είναι ο τίτλος της συλλογής τραγουδιών του αμερικανικού heavy metal συγκροτήματος W.A.S.P., η οποία κυκλοφόρησε τον Ιούλιο του 1993 σε μορφή διπλού δίσκου βινυλίου και μονού CD, μέσω της "Capitol Records".

Η συλλογή περιλαμβάνει κομμάτια ηχογραφημένα από το 1983 μέχρι και το 1993, αφού παρά το ότι το τελευταίο άλμπουμ που είχαν κυκλοφορήσει πριν από αυτή την συλλογή ήταν το ""The Crimson Idol", τα κομμάτια "Sunset and Babylon" και "Rock and Roll to Death" κυκλοφόρησαν για πρώτη φορά εδώ, πριν συμπεριληφθούν στο άλμπουμ "Still Not Black Enough"".
Ένα γράμμα σε τρεις γυναίκες

Η ταινία Ένα γράμμα σε τρεις γυναίκες (Πρωτότυπος τίτλος A Letter to Three Wives) είναι ρομαντικό δράμα παραγωγής 1949 σε σκηνοθεσία Τζόζεφ Λ. Μάνκιεβιτς. Η ταινία αποτελεί κινηματογραφική μεταφορά του μυθιστορήματος του Τζον Κλέμπνερ "Ένα γράμμα σε πέντε συζύγους". Πρωταγωνιστές της ταινίας είναι η Αν Σόδερν, η Τζίνι Κρέιν, η Λίντα Νταρνέλ, ο Κερκ Ντάγκλας, ο Πολ Ντάγκλας, ο Τζέφρι Λιν και η Θέλμα Ρίτερ. Η ταινία κέρδισε βραβείο Όσκαρ Καλύτερου Διασκευασμένου Σεναρίου και Σκηνοθεσίας, ενώ ήταν επίσης υποψήφια για Όσκαρ Καλύτερης Ταινίας. Ο Μάνκιεβιτς βραβεύτηκε ξανά την επόμενη χρονιά με Όσκαρ Σεναρίου και Σκηνοθεσίας για την ταινία "Όλα για την Εύα (All About Eve, 1950)".
The Very Best of Testament

The Very Best of Testament είναι ο τίτλος της συλλογής τραγουδιών του αμερικάνικου thrash metal συγκροτήματος Testament, η οποία κυκλοφόρησε στις 10 Σεπτεμβρίου 2000 μέσω της δισκογραφικής εταιρείας "Rhino Entertainment".

Στην συλλογή συμπεριλήφθηκαν κομμάτια από τους δίσκους των Testament οι οποίοι κυκλοφόρησαν από το 1987 μέχρι το 1994 , όπως και από το ΕΡ ""Return to the Apocalyptic City", αγνοώντας όμως το τέταρτο άλμπουμ τους, "Souls of Black"".
Γιάο Μινγκ

<br>
O Γιάο Μινγκ ("姚明", "Yao Ming", 12 Σεπτεμβρίου 1980) είναι Κινέζος πρώην καλαθοσφαιριστής, ο οποίος αγωνιζόταν ως σέντερ.
Θεωρείται ευρέως ως ο μεγαλύτερος Ασιάτης αθλητής όλων των εποχών.
Μιχάλης Βρανόπουλος

Ο Μιχάλης Βρανόπουλος (1946 – 24 Ιανουαρίου 1994) ήταν Έλληνας δικηγόρος και τραπεζίτης, που διετέλεσε διοικητής της Εθνικής Τράπεζας της Ελλάδος. Δολοφονήθηκε από την τρομοκρατική οργάνωση «17 Νοέμβρη».
Enslaved

Οι Enslaved είναι νορβηγικό metal συγκρότημα, το οποίο σχηματίστηκε το 1991 στο Χάουγκεζουντ. Ο ήχος τους αναμειγνύει το black metal με το viking metal, με επικούς στίχους και στοιχεία της νορβηγικής παράδοσης.
Βακερίτης

thumb|right|280px|Δείγμα βακερίτη
Ο Βακερίτης είναι σύνθετο ορυκτό της ομάδας των βοριοπυριτικών ορυκτών. Πρόκειται για πυριτικό υδροξείδιο ενυδατωμένου βορίου και ασβεστίου, που εμφανίζεται σε ηφαιστειακά πετρώματα.

Ο Βακερίτης είναι ένα λευκό άχρωμο ημιδιαφανές ορυκτό με θαμπή υαλοειδή λάμψη, και σκληρότητα 4,5 (κατά κλίμακα Μος) που απαντάται σε λεπτές κοκκώδεις ή κονδυλώδεις μάζες και που μοιάζει πολύ με το μάρμαρο και την αβερνίκωτη πορσελάνη. Φέρεται να κρυσταλλώνεται στο μονοκλινικό σύστημα ενώ ο χημικός τύπος αυτού είναι 8CaO·5B2O3·6SiO2·6H2O .

Ο Βακερίτης ανακαλύφθηκε το 1903, η δε ονομασία του δόθηκε αργότερα, τιμής ένεκεν εκ του ονόματος του Άγγλου επιχειρηματία μεταλλευτικής εταιρείας στις ΗΠΑ, του Richard Charles Baker, που φέρεται πρώτος να ανακάλυψε το ορυκτό, λαμβάνοντας ελληνική κατάληξη.

Εντοπίζεται κυρίως σε περιοχές των ΗΠΑ, καθώς και στον Καναδά, το Μεξικό, την Ιταλία και την Ιαπωνία.
Γκούρα της Βικτωρίας

Το Γκούρα της Βικτωρίας είναι περιστερόμορφο πτηνό της οικογενείας των Περιστεριδών, που απαντά αποκλειστικά στην Νέα Γουινέα. Η επιστημονική ονομασία του είδους είναι "Goura victoria" και περιλαμβάνει 2 υποείδη.

Το γκούρα της Βικτωρίας, αποτελεί ένα από τα τρία είδη του γένους Γκούρα, μοναδικά σε εμφάνιση πτηνά που ανήκουν στα περιστέρια, αλλά με χρώματα και δομές που δεν «θυμίζουν» με πρώτη ματιά τα μέλη της οικογένειας όπου ανήκουν.
*Δεδομένου ότι, το γένος Goura περιλαμβάνει τα μεγαλύτερα σωζόμενα περιστέρια και ότι, το γκούρα της Βικτωρίας είναι το μεγαλύτερο από αυτά, αυτό σημαίνει ότι το γκούρα της Βικτωρίας είναι "το μεγαλύτερο σε μέγεθος περιστέρι" στην υφήλιο.
Γκούρα της δυτικής Νέας Γουινέας

Το Γκούρα της δυτικής Νέας Γουινέας είναι περιστερόμορφο πτηνό της οικογενείας των Περιστεριδών, που απαντά αποκλειστικά στην Νέα Γουινέα. Η επιστημονική ονομασία του είδους είναι "Goura cristata" και περιλαμβάνει 3 υποείδη.

Το γκούρα της δυτικής Νέας Γουινέας, αποτελεί ένα από τα τρία είδη του γένους Γκούρα, μοναδικά σε εμφάνιση πτηνά που ανήκουν στα περιστέρια, αλλά με χρώματα και δομές που δεν «θυμίζουν» με πρώτη ματιά τα μέλη της οικογένειας όπου ανήκουν.
Γκούρα της νότιας Νέας Γουινέας

Το Γκούρα της νότιας Νέας Γουινέας είναι περιστερόμορφο πτηνό της οικογενείας των Περιστεριδών, που απαντά αποκλειστικά στην Νέα Γουινέα. Η επιστημονική ονομασία του είδους είναι "Goura scheepmakeri" και περιλαμβάνει 2 υποείδη. Ωστόσο, έρευνα του 2014 έδειξε, ότι τα δύο αυτά υποείδη πιθανόν να αποτελούν ξεχωριστά είδη (βλ. Συστηματική ταξινομική).

Το γκούρα της νότιας Νέας Γουινέας, αποτελεί ένα από τα τρία είδη του γένους Γκούρα, μοναδικά σε εμφάνιση πτηνά που ανήκουν στα περιστέρια, αλλά με χρώματα και δομές που δεν «θυμίζουν» με πρώτη ματιά τα μέλη της οικογένειας όπου ανήκουν.
Σκουλαρίκι

μικρογραφία|Σκουλαρίκι αυτιού
Το σκουλαρίκι είναι ένα κόσμημα που συνήθως φοριέται στο αυτί, όμως σήμερα φοριέται στην μύτη, στο φρύδι ή οποιοδήποτε μέρος του σώματος.
Ντέιβιντ Λίβινγκστον

Ο Ντέιβιντ Λίβινγκστον (αγγλικά: "David Livingstone", 19 Μαρτίου 1813 – 1 Μαΐου 1873) ήταν Σκωτσέζος ιεραπόστολος, ιατρός και εξερευνητής της Αφρικής. Θεωρείται ένας από τους σημαντικότερους Ευρωπαίους εξερευνητές. Θεωρείται ο πρώτος Ευρωπαίος που διέσχισε την ισημερινή Αφρική από τον Ατλαντικό μέχρι τον Ινδικό, ενώ επίσης εξερεύνησε την κοιλάδα του Ζαμβέζη, ανακαλύπτοντας τους Καταρράκτες Βικτώρια. Αφιέρωσε μεγάλο τμήμα της ζωής του στην ανακάλυψη των πηγών του Νείλου. Οι ανακαλύψεις του προηγήθηκαν του Μοιράσματος της Αφρικής από τις μεγάλες ευρωπαϊκές δυνάμεις. Ο Λίβινγκστον ήταν ένας από τους δημοφιλείς και εμβληματικούς Βρετανούς ήρωες της βικτωριανής εποχής. Η συνάντησή του με τον Χένρι Μόρτον Στάνλεϊ στις 10 Νοεμβρίου 1871, ύστερα από την «εξαφάνισή» του, οδήγησε στην εμφάνιση της φράσης «Ο Δρ. Λίβινγκστον, υποθέτω;», ενώ παράλληλα προσέθεσε και άλλη δόξα στο μύθο του.
Massey Ferguson

Η Massey Ferguson είναι βιομηχανία κατασκευής αγροτικών μηχανημάτων με έδρα το Ντάλουθ των ΗΠΑ. Ιδρύθηκε στη σημερινή της μορφή το 1958, με τη συγχώνευση των εταιριών Ferguson Company και Massey Harris.
Κόνραντ Λαντ

O Κόνραντ Λαντ, γνωστός με το παρωνύμιο Cronos, είναι Άγγλος μπασίστας, τραγουδιστής, συνθέτης και το μοναδικό εναπομείναν ιδρυτικό μέλος του speed/thrash metal συγκροτήματος Venom.